钦定古今图书集成/方舆汇编/边裔典/第115卷 > 《塞下曲四首》王昌龄
## 钦定古今图书集成/方舆汇编/边裔典/第115卷 > 《塞下曲四首》王昌龄

蝉鸣空桑林，八月萧关道。出塞入塞寒，处处黄芦草。
从来幽并客，皆共尘沙老。莫学游侠儿，矜夸紫骝好。

其二

饮马度秋水，水寒风似刀。平沙日未没，黯黯见临洮。
昔日长城战，咸言意气高。黄尘是今古，白骨乱蓬蒿。

其三

奉诏甘泉宫，总征天下兵。朝廷备礼出，郡国豫郊迎。
纷纷几万人，去者无全生。臣愿节宫厩，分以赐边城。

其四

边头何惨惨，已葬霍将军。部曲皆相吊，燕南代北闻。
功勋多被黜，兵马亦寻分。更遣黄龙戍，唯当哭塞云。